Predkladacia správa

	Ministerstvo financií priebežne monitoruje vývoj rozpočtového hospodárenia tak, aby vytvorilo predpoklady pre neprekročenie schodku štátneho rozpočtu a prefinancovanie rozpočtových výdavkov.

	V predchádzajúcich mesiacoch ministerstvo financií upozorňovalo na riziká, ktoré súviseli najmä s neplnením nedaňových príjmov a prekračovaním vybraných výdavkových titulov. V ďalšom priebehu roka sa prejavili faktory, ktoré rozsah týchto rizík do značnej miery eliminovali. Na základe doterajšieho vývoja možno predpokladať prekročenie daňových príjmov, úspory časti výdavkov štátneho rozpočtu a najmä uplatnenie finančnej, resp. hotovostnej formy deblokácie zahraničného dlhu. Na druhej strane sa prijali viaceré rozhodnutia s dopadom na dodatočné výdavky štátneho rozpočtu.

	Vývoj rozpočtového hospodárenia smeruje k tomu, že sú predpoklady pre dosiahnutie rozpočtovaných zámerov. Vyžiada si to však zo strany vlády a ministerstva financií realizovať viaceré opatrenia. 

	Existujú predpoklady na prefinancovanie výdavkov a dodržanie rozpočtovaného schodku štátneho rozpočtu, avšak z hľadiska metodiky MMF bude jeho objem a podiel na HDP vyšší, než rozpočtovaný z dôvodu použitia privatizačných zdrojov a vyššej miery zadlženosti zdravotníctva, než sa pôvodne predpokladalo.

	Napriek navrhovaným opatreniam prekročí schodok verejného rozpočtu v roku 2002 úroveň 7 % predpokladanej tvorby HDP.